Man sterf in haai-aanval in TasmaniëTasmanië Foto: luxurylaunches.com ŉ Man, in sy laat 40’s, is Saterdag in Tasmanië dood toe ŉ haai hom aangeval het. Die man en sy volwasse dogter het mossels uitgehaal en sy het besorg geraak toe hy nie saam met haar opgekom het nie, het inspekteur David Wiss aan verslaggewers in die hoofstad Hobart gesê. “Sy het weer geduik en gesien hoe ŉ groot haai haar pa aanval.” Die aanval het aan die ooskus plaasgevind waar ŉ 4½ meter lange witdoodshaai Vrydag opgemerk is, het natuurbewaarder Peter Lingard aan The Examiner gesê. Dit is die eerste noodlottige haaiongeluk in Tasmanië in 17 jaar. Saterdag se aanval volg ná die Australiese professionele branderplankryer Mick Fanning, se noue ontkoming met ŉ haai verlede naweek tydens ŉ kompetisie in Jeffreysbaai, Suid-Afrika. Fanning is ongedeerd.